**ПРАВИЛА ОБЩО СЪБРАНИЕ**

ПРАВИЛА ЗА ОРГАНИЗАЦИЯ НА ДЕЙНОСТТА
НА  ОБЩОТО СЪБРАНИЕ  НА РАЙОНЕН СЪД - ВИДИН
Настоящите Правила са приети от Общото събрание на съдиите в Районен съд Видин на основание чл.79, ал.2 от Закона за съдебната власт.
І Общи разпоредби
1.Общото събрание на Районен съд - Видин се състои от всички съдии, като командированите участват без право на глас.
2.В Общото събрание участват без право на глас и държавните съдебни изпълнители и съдиите по вписванията, когато се разглеждат въпроси, засягащи дейността им.
3.Общото събрание на Районен съд- Видин има следните правомощия:
            - Определя броя и съставите на отделенията, ако има такива, както и тяхната специализация по материя;
-  може да прави предложения за назначаване на председател на Районен съд - Видин и изслушва всички кандидати;
-  изслушва предложения от председателя на съда кандидат за назначаване на негов заместник и може да изразява становище относно предложението;
- обсъжда щатното разписание на администрацията на съда /чл.80, ал.1, т.11 от ЗСВ/
-  обсъжда годишния доклад на председателя за дейността на съда;
- дава становища на Министерския съвет и на Народното събрание по законопроекти, които се отнасят до дейността на районните съдилища;
-   приема вътрешни правила за организацията на дейността си;
- приема правила за определяне на натовареността на председателя на съда, на неговия заместник, на съдиите от районния съд, които са натоварени с осъществяването на организационни функции, както и в случай на предписание на здравните органи;
-   анализира и обобщава практиката на Районен съд -Видин;
- дава мнение по искания за приемане на тълкувателни решения или тълкувателни постановления, засягащи дейността на районните съдилища;
-  разглежда други въпроси по предложение на председателя на съда или на член на общото събрание;
-   приема решения в други предвидени от закона случаи;
-  Общото събрание може да изразява становища по въпроси, свързани с организацията на дейността на съда, които са от компетентността на председателя на районния съд при направено предложение от не по-малко от една трета от съдиите.
ІІ Свикване на Общото събрание
4.Общото събрание на Районен съд - Видин се свиква от председателя на съда или по искане на не по-малко от 1/3 от всички съдии.
5.Общото събрание се свиква от председателя, а при отсъствието му от заместник - председател с писмена покана връчена на всеки съдия срещу подпис в нарочен списък.
 6./1/Поканата за ОС е със следното съдържание : дата, час, място на провеждането му, дневен ред на въпросите, които предстои да бъдат обсъдени и по които следва да се вземе решение.
              /2/В случай, че има писмени материали по точка от дневния ред, те се качват в сървъра, в папката на всеки съдия, за запознаване.
              /3/Писмените материали по дневния ред стоят на разположение на съдиите и на хартия в регистратурата на съда.
  /4/.В случаите, когато ОС се свиква по искане на не по-малко от 1/3 от съдиите, искането следва да се депозира в регистратурата и да съдържа: предложение за дата, час, място на провеждането му, дневен ред на въпросите, които се поставят за разглеждане и решаване, както и писмените материали, ако има такива и следва да е подписано от подалите го съдии с право на глас. Уведомяването за провеждане на ОС се извършва от служител , на когото е възложено това по реда на чл.5 и чл.6.
          7.Въвежда се Регистър на Общите събрания - по образец, който се води от нарочно определен служебен служител и в него се отбелязва всичко във връзка със свикването и провеждането на общите събрания, както и решенията.
    8./1/Поканата за ОС се връчва най-късно 3 /три/ дни преди датата на събранието.
  /2/Поканата се връчва на хартиен носител и тя се счита за получена с полагането на подпис за това в списъка, изготвен по реда, посочен по-горе.
  /3/Съдиите, които са в отпуск, в командировка или отсъстват по други причини, се уведомяват за свиканото общо събрание по личния им телефон, което се удостоверява от уведомяващото лице върху списъка за общото събрание и поканата.
9.Отказът за получаване на поканата за ОС се удостоверява в поканата и списъка от връчващия. В този случай, тя се счита редовно връчена.
ІІІ. Провеждане на Общото събрание. Решения на Общото събрание.
          10.Общото събрание се ръководи от председателя на съда, а при отсъствието му или по друга обективна причина - от заместник председател.
11./1/Общото събрание се провежда, ако на него присъстват повече от половината от всички съдии с право на глас и приема решения с мнозинство, повече от половината от присъстващите.
     /2/В протокола на ОС се вписва кои съдии отсъстват и по какви причини.
     /3/Ако липсва необходимото мнозинство за провеждане на ОС, то се отлага за след час. Ако и тогава липсва необходимото мнозинство, ОС се отлага за първата възможна за всички съдии дата,  но не по-късно от 7 дни. Присъствалите не се канят отново.
12.По време на заседанията на Общото събрание се води протокол от някой от присъстващите съдии.
13./1/Заседанията на Общото събрание на Районен съд – Видин са открити .
     /2/В 7-дневен срок от провеждане на ОС, протоколът, подписан от председателстващ и протоколчик се публикува в сървъра на електронната папка на всеки съдия, а оригиналният хартиен екземпляр се подрежда от административния секретар във водения и съхраняван от него Регистър на общите събрание на Видински районен съд, ведно с всички книжа за  всяко общо събрание.
     /3/Поправки и допълнения в протокола се допускат по писмено искане на всеки член на ОС, депозирано до председателя на съда, в 3-дневен срок от публикуването му. Председателят свиква общото събрание на съдиите за произнасяне по искането. Решението на общото събрание е окончателно.
14./1/След проверка за редовност на провеждането, всяко заседание на ОС започва с приемане на предварително обявения дневен ред.
   /2/Допълнителна точка може да се внася в дневния ред най-късно в деня на насроченото общо събрание.
   /3/Постоянна точка от дневния ред на заседанията на ОС са “разни“, в която се включват всички оперативни въпроси, по които не се вземат решения.
15./1/Общото събрание взема решения с явно гласуване с мнозинство повече от половината от присъстващите съдии, освен ако Общото събрание не реши друго по някоя от точките от дневния ред или за всички точки на конкертното заседание, както и в случаите, когато в ЗСВ или друг нормативен акт е предвидено друго.
 /2/Общото събрание взема решения с тайно гласуване по всички кадрови въпроси, които са в компетентността на Общото събрание, с обикновено мнозинство, т.е. повече от половината от присъстващите, освен когато в ЗСВ  не е предвидено друго.
   /3/По предложение на всеки съдия с право на глас, Общото събрание може да взема решение/ решения с тайно гласуване. Предложението се прави при провеждане на конкретното Общо събрание и се гласува веднага.
   /4/Решението за тайно гласуване се приема с мнозинство повече от половината от всички съдии.
 16.Гласуването е лично, като всеки член на Общото събрание има 1 глас. Не се допуска гласуване по делегация. Гласува се „за“ и „против“. Не се допуска гласуване „въздържал се“.
 17./1/Процедура при тайно гласуване:
 В случаите на тайно гласуване, то се осъществява с хартиени бюлетини, изготвени за конкретния случай.Общото събрание избира персоналния състав на Мандатна комисияот трима членове, която да проведе гласуването.
Мандатната комисия:
изготвя бюлетините във вид, непозволяващ идентифицирането на гласоподавателя и ги подписва;
взема решение и указва на гласуващите начинът, по който следва да се отбелязва в бюлетината и съответно недействителността на бюлетината;
подготвя и запечатва урна за избора;
изготвя списъци за проведеното гласуване;
преброява гласовете;
изготвя протокол с резултата от проведеното тайно гласуване;
обявява резултата;
            Заедно с Мандатната комисия, Общото събрание избира и Контролна комисия, състоящасе от трима членове, чиито персонален състав е различен от този на Мандатната, която проверява списъците и бюлетините, с които е гласувано и преоброява повторно гласовете, в случаите, когато веднага е оспорен резултата от проведеното тайно гласуване.
            Всеки член на общото събрание на РС - Видин има право да се запознае подробно с книжата и резултата от проведеното тайно гласуване и да го оспори веднага, като изложи аргументите си за това пред Общото събрание.
            Ако Общото събрание реши – с мнозинство повече от половината от присъстващите съдии, че е налице нарушение на процедурата по гласуване или неправилно преброяване, тайното гласуване се извършва отново, като процедурата започва отначало от изготвянето на нови бюлетини.
            Ако Общото събрание не приеме аргументите за опорочено гласуване, то взема решение с мнозинство повече от половината от присъстващите съдии за валидност на проведения таен вот и непровеждането на повторен вот.
            /2/Всички книжа от проведеното тайно гласуване се съхраняват от административния секретар за срок от 1 година.
18.При невъзможност да се вземе решение на конкретното събрание, председателстващият свиква ново заседание на събранието в едноседмичен срок, за което присъствалите съдии, се считат уведомени, а неприсъствалите се уведомяват по приетия с настоящите правила ред.
19.Взетите от Общото събрание на съдиите на Видински районен съд решенияот компетентността на Общото събрание са основание за издаване на заповед от Председателя на съда.
20. Тези Правила влизат в сила от датата на приемането им от Общото събрание на Районен  съд- Видин.